აილამა
აილამა, აჰლამა (რუს. Айлама) — მწვერვალი საქართველოსა და რუსეთის (ყაბარდო-ბალყარეთი) საზღვარზე, რაჭა-ლეჩხუმისა და ქვემო სვანეთის მხარეში, ლენტეხის მუნიციპალიტეტში. მდებარეობს ცენტრალურ კავკასიონზე, მდინარე ზესხოს მარჯვენა შენაკადის — ყორულდაშის სათავეში. სიმაღლე ზღვის დონიდან 4547 მ. აგებულია იურული ფიქლებით. აილამის ქვედა ფერდობებზე სუბალპური და ალპური მდელოებია, ზედა ფერდობებზე — სუბნივალური და ნივალური ლანდშაფტები. აილამის სამხრეთი ფერდობის ძირას არის ალპინისტური ბანაკი „აილამა“. მწვერვალზე პირველი ასვლა განხორციელდა 1937 წელს.